CELEX: 32016R0441
Language: mt
Date: 2016-03-23 00:00:00
Title: Regolament tal-Kummissjoni (UE) 2016/441 tat-23 ta' Marzu 2016 li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill fir-rigward tal-użu tal-glikosidi tal-istevjol (E 960) bħala ħlewwa fil-mustarda (Test b'rilevanza għaż-ŻEE)

24.3.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 78/47
            
         REGOLAMENT TAL-KUMMISSJONI (UE) 2016/441
   tat-23 ta' Marzu 2016
   li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill fir-rigward tal-użu tal-glikosidi tal-istevjol (E 960) bħala ħlewwa fil-mustarda
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta' Diċembru 2008 dwar l-addittivi tal-ikel (1), u b'mod partikolari l-Artikolu 10(3) tiegħu,
   Billi:
   
               (1)
            
            
               L-Anness II tar-Regolament (KE) Nru 1333/2008 jistabbilixxi lista tal-Unjoni tal-addittivi tal-ikel approvati biex jintużaw fl-ikel u l-kundizzjonijiet tal-użu tagħhom.
            
         
               (2)
            
            
               Dik il-lista tista' tiġi aġġornata skont il-proċedura komuni msemmija fl-Artikolu 3(1) tar-Regolament (KE) Nru 1331/2008 tal-Parlament Ewropew u tal-Kunsill (2), jew fuq inizjattiva tal-Kummissjoni jew inkella wara applikazzjoni.
            
         
               (3)
            
            
               Fit-23 ta' Jannar 2015 ġiet ippreżentata applikazzjoni għall-awtorizzazzjoni tal-użu tal-glikosidi tal-istevjol (E 960) bħala ħlewwa fil-mustarda. Sussegwentement l-awtorizzazzjoni saret disponibbli għall-Istati Membri skont l-Artikolu 4 tar-Regolament (KE) Nru 1331/2008.
            
         
               (4)
            
            
               Il-glikosidi tal-istevjol huma kostitwenti b'togħma ħelwa mingħajr kaloriji li jistgħu jintużaw biex jissostitwixxu s-sukrożju fil-produzzjoni tal-mustarda u b'hekk jiġi estiż il-perjodu ta' konservazzjoni tiegħhu u tiżdied l-istabbiltà mikrobijoloġika tiegħhu (it-tnaqqis tal-kontenut taz-zokkor jostakola l-proċess ta' fermentazzjoni li għalih iz-zokkor huwa substrat) filwaqt li jinżammu l-proprjetajiet organolettiċi mitluba tal-prodott. Bis-saħħa tal-glikosidi tal-istevjol fil-mustarda se jkun possibbli li titwessa' l-medda ta' dan il-prodott permezz ta' prodott li fih ħlewwa differenti minn dawk li ġew applikati s'issa u li għandu proprjetajiet ta' togħma kemxejn differenti.
            
         
               (5)
            
            
               L-Awtorità Ewropea dwar is-Sigurtà fl-Ikel (“l-Awtorità”) evalwat is-sigurtà tal-glikosidi tal-istevjol estratti mill-weraq tal-pjanta Stevia rebaudiana Bertoni bħala ħlewwa u esprimiet il-fehma tagħha dwarhom fl-14 ta' April 2010 (3). L-Awtorità stabbilixxiet Doża Aċċettabbli ta' Kuljum (ADI) għall-glikosidi tal-istevjol, espressa bħala ekwivalenti tal-istevjol, ta' 4 mg/kg tal-piż tal-ġisem/jum.
            
         
               (6)
            
            
               L-awtorizzazzjoni ta' din il-ħlewwa f'ammont ta' 120 mg/kg (ta' ekwivalenti tal-istevjol) fil-mustarda twassal għal żieda fil-konsum tal-E960 fil-limiti li ġejjin: bejn 0 u 0,133 % tal-ADI fil-każ ta' konsum medju u bejn 0 u 1,143 % tal-ADI fil-każ ta' livell għoli ta' konsum. Dan huwa kkunsidrat bħala esponiment negliġibbli addizzjonali għall-konsumatur u għalhekk mhuwiex ta' tħassib għas-sikurezza.
            
         
               (7)
            
            
               Skont l-Artikolu 3(2) tar-Regolament (KE) Nru 1331/2008, il-Kummissjoni għandha titlob l-opinjoni tal-Awtorità biex taġġorna l-lista tal-Unjoni tal-addittivi tal-ikel stabbilita fl-Anness II tar-Regolament (KE) Nru 1333/2008, għajr meta dak l-aġġornament mhux mistenni jkollu effett fuq is-saħħa tal-bniedem. Billi l-awtorizzazzjoni tal-użu tal-glikosidi tal-istevjol (E 960) bħala ħlewwa fil-mustarda tikkostitwixxi aġġornament ta' dik il-lista li x'aktarx ma jkollux effett fuq is-saħħa tal-bniedem, mhux meħtieġ li titfittex l-opinjoni tal-Awtorità.
            
         
               (8)
            
            
               Għalhekk, huwa xieraq li jkun awtorizzat l-użu tal-glikosidi tal-istevjol (E 960) bħala ħlewwa miżjuda fil-mustarda (is-sottokategorija tal-ikel 12.4) f'livell massimu ta' 120 mg/kg.
            
         
               (9)
            
            
               Għalhekk, l-Anness II tar-Regolament (KE) Nru 1333/2008 għandu jiġi emendat skont dan.
            
         
               (10)
            
            
               Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   L-Anness II tar-Regolament (KE) Nru 1333/2008 huwa emendat skont l-Anness ta' dan ir-Regolament.
   Artikolu 2
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-23 ta' Marzu 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 354, 31.12.2008, p. 16.
   
      (2)  Ir-Regolament (KE) Nru 1331/2008 tal-Parlament Ewropew u tal-Kunsill tas-16 ta' Diċembru 2008 li jistabbilixxi proċedura ta' awtorizzazzjoni komuni għall-addittivi tal-ikel, l-enżimi tal-ikel u l-aromatizzanti tal-ikel (ĠU L 354, 31.12.2008, p. 1).
   
      (3)  EFSA Journal 2010; 8(4):1537.
   
      ANNESS
      Il-Parti E tal-Anness II tar-Regolament (KE) Nru 1333/2008 hija emendata kif ġej:
      
                  (1)
               
               
                  fis-sottokategorija tal-ikel 12.4 Mustarda, l-entrata li ġejja tiddaħħal wara l-entrata għall-E 959:
                  
                               
                           
                           
                              “E 960
                           
                           
                              Il-glikosidi tal-istevjol
                           
                           
                              120
                           
                           
                              (60)”
                           
                           
                               
                           
                        
            
                  (2)
               
               
                  Tiżdied in-nota f'qiegħ il-paġna li ġejja:
                  
                              “(60):
                           
                           
                              Espressi bħala ekwivalenti tal-istevjol”.